ROZSUDOK SÚDU PRVÉHO STUPŇA (prvá komora)

zo 6. februára 2007

Vec T‑143/04

Antonietta Camurato Carfagno

proti

Komisii Európskych spoločenstiev

„Verejná služba – Úradníci – Hodnotenie – Správa o služobnom postupe – Hodnotené obdobie 2001/2002 – Žaloba o neplatnosť – Námietka nezákonnosti – Zjavne nesprávne posúdenie“

Predmet: Žaloba, ktorej predmetom je návrh na zrušenie rozhodnutia z 9. apríla 2003 o konečnom vypracovaní správy o služobnom postupe žalobkyne za obdobie od 1. júla 2001 do 31. decembra 2002

Rozhodnutie: Rozhodnutie z 9. apríla 2003 o konečnom vypracovaní správy o služobnom postupe žalobkyne za obdobie od 1. júla 2001 do 31. decembra 2002 sa zrušuje. Komisia je povinná nahradiť trovy konania.

Abstrakt

1. Úradníci – Hodnotenie – Správa o služobnom postupe

(Služobný poriadok úradníkov, článok 43)

2. Úradníci – Hodnotenie – Hodnotiaca správa – Voľná úvaha hodnotiteľov

(Služobný poriadok úradníkov, článok 43)

3. Úradníci – Hodnotenie – Interný predpis inštitúcie

(Služobný poriadok úradníkov, článok 43)

4. Úradníci – Hodnotenie – Správa o služobnom postupe – Voľná úvaha hodnotiteľov

(Služobný poriadok úradníkov, článok 43)

1. Skutočnosť, že hodnotitelia v rámci vypracovania správ o služobnom postupe musia prihliadať na cieľový priemer, nie je vôbec v rozpore s článkom 43 služobného poriadku. Naopak, systém cieľového priemeru v podobe, ako bol zavedený všeobecnými vykonávacími ustanoveniami k článku 43 služobného poriadku prijatými Komisiou, podľa ktorého sa generálne riaditeľstvá vyzývajú hodnotiť svojich zamestnancov dodržujúc priemer 14 z 20, môže podporovať slobodu hodnotiteľov pri hodnotení hodnotených úradníkov a vyjadrovať hodnotenie, ktoré zodpovedá zásluhám týchto úradníkov.

Navyše tento priemer neobmedzuje možnosť hodnotiteľov rozlišovať individuálne posúdenia výkonov každého úradníka podľa stupňa, ktorým sa jeho výkon odlišuje od tohto priemeru smerom nahor alebo nadol a cieľový priemer nebráni hodnotiteľom, aby plne využili bodovú stupnicu od 0 do 20. Na rešpektovanie tohto cieľového priemeru nie sú hodnotitelia povinní kompenzovať lepšie hodnotenia, ako je tento priemer horším hodnotením.

Článku 43 služobného poriadku neodporujú ani tri referenčné rozpätia, ktoré zodpovedajú orientačným percentám počtu zamestnancov a ktoré dovoľujú rôznu rýchlosť služobného postupu, s rozpätím od 17 do 20 bodov (rýchly služobný postup) najviac pre 15 % úradníkov, s rozpätím od 12 do 16 bodov (normálny služobný postup) približne pre 75 % úradníkov a s rozpätím od 10 do 11 bodov (pomalý služobný postup) najviac pre 10 % úradníkov.

(pozri body 9, 10, 63)

Odkaz: Súd prvého stupňa, 25. októbra 2005, Fardoom a Reinard/Komisia, T‑43/04, Zb. VS s. I‑A‑329, II‑1465, body 52, 53, 56 a 58 až 62

2. V rámci vypracovania správ o služobnom postupe disponujú hodnotitelia širokou mierou voľnej úvahy pri posudzovaní práce osôb, ktoré majú hodnotiť, a súdu neprislúcha zasahovať do tohto posúdenia okrem prípadov zjavne nesprávneho posúdenia alebo zjavného prekročenia právomoci.

(pozri bod 67)

Odkaz: Súdny dvor, 1. júna 1983, Seton/Komisia, 36/81, 37/81 a 218/81, Zb. s. 1789, bod 23; Súd prvého stupňa, 5. marca 2004, Liakoura/Rada, T‑281/03, Zb. VS s. I‑A‑61, II‑249, bod 40

3. Príručka pre hodnotenie zamestnancov v období rokov 2001/2002 (prechodné obdobie) prijatá Komisiou a obsahujúca informácie týkajúce sa najmä prechodných pravidiel uplatniteľných počas prechodu z jedného systému hodnotenia na iný, nemôže mať prednosť pred všeobecnými vykonávacími ustanoveniami k článku 43 služobného poriadku prijatými touto inštitúciou.

(pozri bod 71)

Odkaz: Súd prvého stupňa, 8. decembra 2005, Merladet/Komisia, T‑198/04, Zb. VS s. I‑A‑403, II‑1833, body 41 až 43

4. V rámci postupu hodnotenia úradníka sa hodnotitelia dopustia zjavne nesprávneho posúdenia, keď s cieľom uľahčiť povýšenie „potrebných kolegov“ v rovnakej platovej triede ako dotknutý úradník jeho generálneho riaditeľstva chcú týmto úradníkom vyhradiť body za zásluhy a neprávom sa cítia cieľovou známkou obmedzení v ich slobode hodnotenia výkonov uvedeného úradníka, hoci naopak práve ona podporuje túto slobodu.

(pozri body 81, 85)

Odkaz: Fardoom a Reinard/Komisia, už citovaný